අර්ජුන් බිජ්ලානි

**අර්ජුන් බිජ්ලානි** (උපත 31 ඔක්තෝබර් 1982) යනුවෙන් හඳුන්වනු ලබන්නේ ඉන්දියානු රූපවාහිනී සහ චිත්‍රපට රංගන ශිල්පියෙකි. ඉන්දියාවේ වඩාත් සුප්‍රකට රූපවාහිනී නළුවකු වන ඔහු හින්දි රූපවාහිනී වැඩසටහන් තුළ සිය නාමය ගොඩනගා ගෙන ඇත. ප්‍රධාන චරිත නිරූපණයෙන් දායක වූ ඔහුගේ පළමු රූපවාහිනී වැඩසටහන වූයේ ඩිස්නි නාළිකාවේ විකාශය වූ බාලාජි ටෙලිෆිල්ම්ස් ආයතනයේ *කාර්තිකා* නැමැති යොවුන් වැඩසටහනයි.

ඔහුගේ රූපවාහිනී රංගන දිවියේ හැරවුම් ලක්ෂ්‍යයන් ලෙස *Left Right Left* කතාමාලාවේ ආලේඛ් ෂර්මා නැමැති ශිෂ්‍යභටයාගේ චරිතයත්, *මිලේ ජබ් හම් තුම්*හි මායාන්ක් ෂර්මාගේ චරිතයත් හැඳින්විය හැක. *මිලේ ජබ් හම් තුම්*හි ඔහු රාති පාණ්ඩේ සමග රංගනයේ යෙදුණේ ය. 2015දී, ඔහු බාලාජි ටෙලිෆිල්ම්ස් ආයතනයේ තවත් මාලා නාට්‍ය ද්විත්වයක් වූ *මෙරි ආෂිකි තුම් සේ හි* සහ *නාගින්* යන කතාමාලා සඳහා සම්බන්ධ විය.

2016දී, ඔහු සිය බොලිවුඩ් ආගමනය සනිටුහන් කරමින් *ඩිරෙක්ට් ඉෂ්ක්* චිත්‍රපටයේ සමාන්තර ප්‍රධාන චරිතයක් නිරූපණය කළේ ය. මීට අමතරව ඔහු 2016 වර්ෂයේ *ජලක් දිඛ්ලා ජා* සඳහා තරගකරුවකු ලෙස සහභාගී විය. නොවැම්බර් මස ඔහු ස්ටාර් ප්ලස් නාළිකාවේ රූපවාහිනී කතාමාලාවක් වූ *පර්දේස් මේන් හේ මේරා දිල්* යන කතාමාලාව හා සම්බන්ධ විය. ද්‍රාෂ්ති ධාමි ද මෙම කතාමාලාවේ රංගනයෙන් දායකත්වය සපයයි.

## දිවිය සහ පවුල
අර්ජුන් බිජ්ලානි උපත ලැබූයේ 1982 ඔක්තෝබර් 31 වන දින ඉන්දියාවේ මහාරාෂ්ට්‍ර ප්‍රාන්තයේ මුම්බායිහි ය. ඔහු සිය පාසල් අධ්‍යාපනය හදාළේ බොම්බේ ‍ස්කොටිෂ් පාසල, මහිම් තුළිනි. එසේම ඔහු විසින් සිය උසස් අධ්‍යාපනය වාණිජ්‍යය සහ ආර්ථි විද්‍යාව පිළිබඳඑච්. ආර්. කොලීජිය යටතේ හදාරන ලදී. ඔහු දහනවවන වියේ පසුවන විට ඔහුගේ පියා වූ සුදර්ශන් බිජ්ලානි මියගියේ ය. 2013 මැයි මස ඔහු සිය දිගු කාලීන පෙම්වතිය වූ නේහා ස්වාමි සමග විවාහ විය. 2015දී, ඔවුනට අයාන් නැමැති පුත්‍රයකු උපත ලැබී ය.

## වෘත්තිය
බිජ්ලානි සිය රූපවාහිනී රංගන දිවිය ඇරඹූයේ 2004දී බාලාජි ටෙලිෆිල්ම්ස් ආයකනය විසින් නිෂ්පාදිත යොවුන් රූපවාහිනී කතාමාලාවක් වූ *කාර්තිකා* තුළිනි. මෙහි සෙසු ප්‍රධාන චරිතය ජෙනිෆර් විංගට් විසින් නිරූපණය කරන ලදී. 2005දී, බිජ්ලානි තවත් යොවුන් රූපවාහිනී කතාමාලාවකට සම්බන්ධ වූ අතර එය *Remix* නම් විය. මෙම වැඩසටහනෙහි ඔහු නිරූපණය කළේ ආලේඛ් ෂර්මා නැමැති පුහුණුවන යුධ නිලධාරියකුගේ චරිතයකි.

2008දී, *Left Right Left* තුළින් විවේකයක් ලබාගත් ඔහු දීප්ති භාට්නගර්ගේ කාලාන්තර නාට්‍යයක් වූ *මෝහේ රන්ග් දේ* සඳහා අත්සන් තැබී ය. මෙහි ඔහු නිරූපණය කළේ සංජේ නැමැති ධනවත් විනෝදකාමී තරුණයකුගේ චරිතයකි. 2008දී, ඔහු විසින් ප්‍රේමණීය යොවුන් කතාමාලාවක් වූ *මිලේ ජබ් හම් තුම්*හි චරිත නිරූපණය කරන ලදී. රාති පාණ්ඩේ, සනායා ඉරානි සහ මෝහිත් සේගාල් ද මෙහි රංගනයෙන් දායක වූහ. මෙහි ඔහුගේ චරිතය විනෝදකාමී තරුණියකට පෙම් කරන මායාන්ක් ෂර්මා නැමැති මුග්ධ පුද්ගලයකුගේ චරිතයකි. මෙය 2010 නොවැම්බර් 19 දින විකාශය අවසන් විය. ඔහුගේ ඊළඟ රූපවාහිනී දායකත්වය වූයේ NDTV ඉමැජින් නාළිකාවේ *පර්දේස් මේන් මිලා කොයි අප්නා* නැමැති වැඩසටහනයි. භාවනා ඛාත්‍රි ද රංගනයෙන් දායක වූ මෙහි ඔහු විසින් චන්ද්‍රකාන්ත් භෝස්ලේගේ චරිතය නිරූපණය කරන ලදී.

2012දී, බිජ්ලානි විසින් UTV බින්දාස්හි රියැලිටි කථා වැඩසටහනක් වූ *Dell Inspiron Road Diaries* වැඩසටහන මෙහෙයවන ලදී. මීට අමතරව, 2012දී, ඔහු විසින් ස්ටාර් ප්ලස් නාළිකාවෙන් විකාශය වූ මැජික් ලැන්ටර්න් ටෙලිචිත්‍රපටයක් වූ ''තේරි මේරි ලව් ස්ටෝරීස්'හි චරිතය නිරූපණය කරන ලද්දේ නේහා ජන්පණ්ඩිත් සමග ය. මෙහි ඔහු සංස්කෘතියෙන් මිදුණු රඝු නැමැත්තකුගේ චරිතයක් නිරූපණය කරන ලදී. එම වර්ෂ‍යේම ඔහු *ෆුල් ෆුක්රේ* නැමැති කෙටි චිත්‍රපටයක් ද සිදුකළේ ය. 2013දී, බිජ්ලානි කෙටි චිත්‍රපට දෙකක් වූ *I Guess* සහ *Caught In The Web* සඳහා දායකත්වය සැපයී ය. *I Guess* චිත්‍රපටය තුළ ඔහු නිරූපණය කළේ සිය මිතුරාගේ සැත්කමක් වෙනුවෙන් ‍රෝහලේ රැඳී සිටි මානව් නැමැති චරිතයකි. ඔහු දිවිය සහ මරණය පිළිබඳ එහි දී හමුවන ආදි නැමැති ආගන්තුකයකු සමග අද්භූත කථාබහකට පිවිසේ.

ඔහුගේ අනෙක්‍ කෙටි චිත්‍රපටය වූ *Caught In The Web* තුළ ඔහු නිරූපණය කළේ අන්තර්ජාලය තුළ සංවාදයෙහි යෙදෙන කරන් නැමැති ප්‍රේම සබඳතා පිළිබඳ ප්‍රකට පුද්ගලයකුගේ චරිතයයි. අනතුරුව ඔහු *කාලි – ර්ක් පුනාර් අවතාර්* කතාමාලාවේ රංගනයේ යෙදුණේ අනේරි වාජනි සමගයි. එහි ඔහු විසින් දේව් නැමැති පොලිස් පරීක්ෂක චරිතයක් නිරූපණය කරන ලදී. 2014දී ඔහු *බොක්ස් ක්‍රිකට් ලීගයේ* ක්‍රීඩා කළේ ය.

2014දී, බිජ්ලානි විසින් UTV බින්දාස් නාළිකාවේ *යේ හේ ආෂිකි* කතාමාලාවේ අන්තර්ගත "මේක ද නැත්නම් අරක ද?" යන නාමයැති කථාංගයේ චරිතයක් නිරූපණය කරන ලදී. එහි ප්‍රධාන චරිත රප්නීත් චෞහාන් සහ රුචා ගුජරාති විසින් නිරූපණය කළහ. 2015 මාර්තු මස, ඔහු බාලාජි ටෙලිෆිල්ම්ස්හි ප්‍රේමාන්විත රූපවාහිනී මාලා නාට්‍යයක් වූ *මෙරි ආෂිකි තුම් ‍සේ හි* කතාමාලාව හා සම්බන්ධ විය. මෙහි ප්‍රධාන චරිත නිරූපණය කරන ලද්දේ රාධිකා මදන් සහ ශක්ති අරෝරා විසිනි. එහි ඔහු නිරූපණය කළේ ඉෂානි කෙරෙහි ප්‍රේමයෙන් බැ‍ඳෙන ශිඛර් මෙහ්රා නැමැති නීතිඥයකුගේ චරිතයකි. කෙසේනමුත් 2015 අගෝස්තු මස කතාමාලාව අවසන් කළ ඔහු, *නාගින්* කතාමාලාව හා සම්බන්ධ විය.

2015 සැප්තැම්බර් මස, බිජ්ලානි බාලාජි ටෙලිෆිල්මස් සමාග‍මේ තවත් ත්‍රාසජනක කතාමාලාවක් වූ *නාගින්* සමග සම්බන්ධ විය. ඔහු සමග මෙහි සෙසු ප්‍රධාන චරිතය නිරූපණය කළේ මෞනි රෝයි විසිනි. මෙම කතාමාලාව තුළ ඔහු නිරූපණය කළේ ප්‍රේමය සහ ආගම හේතුවෙන් තමන් දුර්වල වන විශ්වාස කළ රිතික් රහේජා නැමැති ප්‍රියමනාප තරුණ ව්‍යාපාරිකයකුගේ චරිතයකි. නමුත් ශිවන්‍යා මුණගැසීමත් සමග ඔහුගේ විශ්වාසයන්ට අභියෝගයක් එල්ල වේ. මෙම කතාමාලාව ඉහළම ප්‍රේක්ෂක ප්‍රතිචාර හිමි කරගැනීමට සමත් විය. 2016 ජූනි 5 දින එය අවසන් විය. 2016දී, ඔහු සිය බොලිවුඩ් ආගමනය සිදු කරමින් බාබා මෝෂන් පික්චර්ස් සමාගමේ *ඩිරෙක්ට් ඉෂ්ක්* චිත්‍රපටයට දායක වූයේ රාජ්නීෂ් දුග්ගාල් සහ නිධි සුබ්බයියා නැමැති නළු නිළියන් සමග ය. මෙහි ඔහු නිරූපණය කළේ කබීර් බාජ්පායි නැමැති ධනවත් පවුලක යහපත් තරුණයකුගේ චරිතයකි. 2016 ජූලි සිට, බිජ්ලානි *ජලක් දිඛ්ලා ජා* නැමැති නර්තන වැඩසටහන හා සම්බන්ධ වූ නමුත්, පසුව ඔහුට සහ සුර්වීන් චෞලා හට ඉවත් වන්නට සිදු විය. 2016 අගෝස්තු මස, ඔහු කලර්ස් ටීවී නාළිකාවේ *කවච්... කාලි ශක්තියොන් සේ* (ප්‍රධාන චරිත නිරූපණය මෝනා සිං සහ විවේක් දාහියා විසිනි) ‍කතාමාලාවේ බහිරවයකුගේ චරිතයක් නිරූපණය කළේ ය. මීට අමතරව ඔහු විසින් *නාගින් 2* කතාමාලාවේ පළමු කථාංගය සඳහා පමණක් චරිත නිරූපණය සිදුකරන ලදී. 2016 නොවැම්බර් මස, ඔහු *පර්දේස් මේන් මේ මේරා දිල්* කතාමාලාව තුළ රාඝව් මෙහ්රාගේ චරිතය නිරූපණය කළ අතර ද්‍රාෂ්ති ධාමි ද එයට රංගනයෙන් දායක විය.

## නිර්මාණ දායකත්වය
### චිත්‍රපට
### රූපවාහිනිය
## සම්මාන
### සී ස්වර්ණ සම්මාන
*2016 හොඳම නළුවා ජනප්‍රියම: *නාගින්* වෙනුවෙන්

## නිර්දේශයන්
### ඉන්දියානු ටෙල්ලි සම්මාන
*2007 - සහායක චරිතයක හොඳම නළුවා: *Left Right Left* වෙනුවෙන්
*2008 - නැවුම් නවක මුහුණ - පිරිමි: *මිලේ ජබ් හම් තුම්* වෙනුවෙන්

## ආශ්‍රේයයන්
## බාහිර සබැඳි
*
*

ප්‍රවර්ගය:ඉන්දියානු රූපවාහිනී නළුවෝ

ප්‍රවර්ගය:ඉන්දියානු සෝප් ඔපෙරා නළුවෝ
ප්‍රවර්ගය:21 වන සියවස තුළ ඉන්දියානු නළුවෝ